तबरेज की पत्नी को मिली 27 लाख की मदद, खाते से चाचा ने निकाले 7 लाख रु.

जमशेदपुर. सरायकेला के धातकीडीह में मॉब लिंचिंग में मारे गए तबरेज अंसारी की पत्नी शाइस्ता परवीन के खाते से उसके चाचा ससुर मो. मशरूर ने 7 लाख रुपए निकाल लिए। ये राशि विभिन्न संस्थाओं और सामाजिक संगठनों ने पीड़ित परिवार को मदद के रूप में दी थी।

शाइस्ता के खाते में कुल 27 लाख जमा कराए गए हैं। इसका खुलासा दिल्ली वक्फ बोर्ड के चेयरमैन अमानतुल्लाह और इमरान प्रतापगढ़ी ने किया है। दोनों शुक्रवार को पीड़ित परिवार से मिलने सरायकेला गए थे। उन्होंने बताया कि मशरूर ने शाइस्ता के खाते से पहले दो लाख नकद निकाले। उसके बाद चेक के माध्यम से पांच लाख रुपए निकालकर अपने खाते में डाल दिए। रिश्तेदारों और लोगों के दबाव पर मशरूर ने पैसे वापस शाइस्ता के खाते में डाले।

तबरेज की पत्नी को दिल्ली वक्फ बोर्ड में नौकरी का आश्वासन

अमानतुल्लाह और प्रतापगढ़ी ने कदमडीहा गांव जाकर तबरेज की पत्नी व परिवार से मुलाकात की। साथ ही आर्थिक मदद के रूप में पांच लाख रुपए का चेक भी दिया। यह भी कहा कि शाइस्ता को दिल्ली वक्फ बोर्ड में नौकरी दी जाएगी। उसके रहने की भी व्यवस्था की जाएगी।

उन्होंने कहा कि देश में माॅब लिंचिंग की घटनाएं बढ़ी हैं। केंद्र सरकार काे इस पर सख्त कानून बनाना चाहिए। तबरेज को चोर बताने पर आपत्ति जताते हुए कहा किसी को पीटकर मारने के बाद चोरी का आरोप मढ़ना ठीक नहीं है। झारखंड सरकार मामले की निष्पक्ष जांच कराए।